Hija iebsa li timmaġina lil xi ħadd b'aktar esperjenza minn Sonia Alfano għall-kariga ta' president tal-Kumitat speċjali dwar il-kriminalità organizzata, il-korruzzjoni u l-ħasil tal-flus li l-PE waqqaf dan l-aħħar. Mhux talli hi minn Sqallija, imma talli ilha tiġġieled kontra l-kriminalità organizzata minn mindu l-mafja qatlet lil missierha fl-1993. Skont din il-membru tal-Grupp ALDE, il-kumitat tagħha għandu jipprovdi - b'kooperazzjoni mal-awtoritajiet ġudizzjarji u investigattivi - l-istrumenti xierqa għall-ġlieda kontra l-mafja. Għalfejn kien hemm bżonn jinħoloq kumitat speċjali kontra l-kriminalità organizzata? Il-liġijiet normali ma jistgħux isolvu l-problema tal-kriminalità organizzata u d-diversi suriet tal-mafja. Fl-imgħoddi, il-liġijiet normali ffaċilitaw il-proċess tat-twaqqif ta' sistemi kriminali, anke f'pajjiżi bħall-Isvezja u l-Pajjiżi Baxxi, li fi mħuħ in-nies għandhom immunità għal dawn il-problemi. X'inhuma l-ħsibijiet inizjali tiegħek dwar x'għandu jkun inkluż f'riżoluzzjoni unika kontra l-mafja? Irridu nagħtu l-istrumenti xierqa lil min kuljum jiġġieled kontra l-mafja. Dan hu r-rwol tal-leġiżlaturi. Sabiex nikkompilaw test wieħed kontra l-mafja, hu ta' importanza vitali li nisimgħu lill-awtoritajiet ġudizzjarji u investigattivi minn madwar l-UE. Mill-perspettiva tiegħi, għandha nintroduċu fil-livell Ewropew "ir-reat ta' assoċjazzjoni mafjuża", li attwalment jeżisti biss fl-Italja. Għandna noħolqu għodda li twaqqaf lil boss mafjuż li jkun ġie arrestat milli jaħdem mill-ħabs, forsi permezz ta' priġunerija iżolata li tkun tikkorrispondi għar-reġim taħt l-Artikolu 41-bis (l-hekk imsejjaħ "carcere duro") tal-Att Taljan dwar l-Amministrazzjoni Penitenzjarja. Nixtieq ukoll inserraħ moħħ iċ-ċittadini Ewropej li dan definittivament mhux se jikser drittijiet tal-bniedem. Dan ir-reġim ifisser li l-ħabsi jkun f'ċella waħda u ma jkunx jista' jikkomunika ma' kriminali oħra. Kif se taħdem il-ġlieda kontra l-kriminalità organizzata Irridu nattakkaw il-proprjetajiet tal-kriminali mafjużi. Bħala ċittadin ta' Sqallija, sfortunatament esperjenzajt dan it-tip ta' problema u naf li boss mafjuż jista' jibqa' l-ħabs għal għaxar snin u xorta jżomm ir-rwol ta' boss. Però jekk naħtfulu l-fortuna u l-beni tiegħu, dan jitlef il-kredibilità u l-poter. Aħna nixtiequ li dawn il-beni jerġgħu lura għand iċ-ċittadini permezz ta' servizzi pubbliċi. Il-ġlieda kontra l-mafja se titwettaq bil-ħidma tal-politiċi, l-istituzzjonijiet u l-awtoritajiet ġudizzjarji u investigattivi flimkien. Il-kumitat se jkun qed ifittex kooperazzjoni lil hinn mill-UE? L-organizzazzjoni kriminali 'Ndrangheta, iffokata fil-Kalabrija fl-Italja, hi l-iktar sistema kriminali sinjura fid-dinja u għandha l-monopolju fuq it-traffiku tad-droga. Għandha l-fiduċja assoluta tal-kartell tad-droga Kolombjan. Ma nistgħux nindirizzaw sistema ta' dan it-tip b'liġijiet ordinarji jew permezz tal-kooperazzjoni fil-kuntest ta' Eurojust biss. Aħna nixtiequ kollaborazzjoni aktar fil-fond bejn l-awtoritajiet ġudizzjarji u investigattivi ta' pajjiżna u dawk ta' pajjiżi oħra. Sonja Alfano ddedikat ruħha għall-ġlieda kontra l-mafja minn mindu qatlu lil missierha fl-1993. Iktar informazzjoni Il-kumitat dwar il-kriminalità organizzata Stqarrija għall-istampa rigward il-kumitat dwar il-kriminalità organizzata Aqsam din il-paġna ma' ħaddieħor: Irreġistra biex tirċievi l-aġġornamenti b'mail